KOMISIJOS REGLAMENTAS (EB) Nr. 1313/2007
2007 m. lapkričio 8 d.
iš dalies keičiantis reglamentus (EB) Nr. 2076/2002 dėl Tarybos direktyvos 91/414/EEB 8 straipsnio 2 dalyje nurodyto laikotarpio pratęsimo metalaksilui ir (EB) Nr. 2024/2006 dėl nukrypti leidžiančios nuostatos, susijusios su metalaksilu, panaikinimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo Sutartį,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies trečią pastraipą,
kadangi:
(1)
Metalaksilas yra viena iš į 1992 m. gruodžio 11 d. Komisijos reglamento (EB) Nr. 3600/92, nustatančio išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles (2), I priedą įrašytų veikliųjų medžiagų.
(2)
Pagal 2002 m. lapkričio 20 d. Komisijos reglamento (EB) Nr. 2076/2002, pratęsiančio Tarybos direktyvos 91/414/EEB 8 straipsnio 2 dalyje nurodytą laikotarpį dėl tam tikrų veikliųjų medžiagų neįrašymo į direktyvos I priedą ir augalų apsaugos produktų, kurių sudėtyje yra šių veikliųjų medžiagų, registracijos panaikinimo (3), 1 straipsnį veikliosioms medžiagoms, kurios buvo įvertintos pagal Reglamento (EEB) Nr. 3600/92 sistemą, laikotarpis, nurodytas Direktyvos 91/414/EEB 8 straipsnio 2 dalyje, baigėsi 2006 m. gruodžio 31 d.
(3)
2003 m. gegužės 2 d. Komisija priėmė sprendimą 2003/308/EB dėl metalaksilo neįrašymo į Tarybos direktyvos 91/414/EEB I priedą ir augalų apsaugos produktų, savo sudėtyje turinčių šios veikliosios medžiagos, registracijos panaikinimo (4).
(4)
2006 m. gruodžio 22 d. Komisijos reglamente (EB) Nr. 2024/2006, nustatančiame pereinamojo laikotarpio priemones, nukrypstančias nuo Reglamento (EB) Nr. 2076/2002 ir Sprendimų 98/270/EB, 2002/928/EB, 2003/308/EB, 2004/129/EB, 2004/141/EB, 2004/247/EB, 2004/428/EB, 2005/303/EB ir 2005/864/EB dėl tolesnio augalų apsaugos produktų, kurių sudėtyje yra tam tikrų veikliųjų medžiagų, neįtrauktų į Direktyvos 91/414/EEB I priedą, naudojimo atsižvelgiant į Rumunijos stojimą į Europos Sąjungą (5), nustatoma nuo Sprendimo 2003/308/EB 3 straipsnio nukrypti leidžianti nuostata.
(5)
Europos Bendrijų Teisingumo Teismas 2007 m. liepos 18 d. sprendimu byloje C-326/05 P (6) panaikino Sprendimą 2003/308/EB.
(6)
Remiantis Sutarties 233 straipsniu, institucija, kurios aktas buvo paskelbtas negaliojančiu, privalo imtis būtinų priemonių Teisingumo Teismo sprendimui įvykdyti.
(7)
Todėl metalaksilui reikia pratęsti Reglamente (EB) Nr. 2076/2002 nustatytą laikotarpį leidžiant įvertinti tą veikliąją medžiagą ir leidžiant valstybėms narėms tuo laikotarpiu registruoti augalų apsaugos produktus, kurių sudėtyje yra šios veikliosios medžiagos. Tolimesnė išsami metalaksilo vertinimo procedūra turi būti reglamentuota specialiu aktu. Siekiant įvykdyti sprendimą kaip galima greičiau, laikotarpį reikėtų pratęsti nelaukiant, kol bus priimtas toks specialus aktas.
(8)
Todėl reikėtų atitinkamai iš dalies pakeisti Reglamentus (EB) Nr. 2076/2002 ir (EB) Nr. 2024/2006.
(9)
Šiame reglamente nustatyta priemonė atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2076/2002 1 straipsnyje po pirmo sakinio įterpiamas toks sakinys:
„Tačiau metalaksilui Direktyvos 91/414/EEB 8 straipsnio 2 dalyje nurodytas 12 metų laikotarpis pratęsiamas iki 2010 m. birželio 30 d.“
2 straipsnis
Reglamento (EB) Nr. 2024/2006 4 straipsnis panaikinamas.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2003 m. gegužės 2 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 8 d.